Mooinooi-saak se ‘baasbrein’ aan ventilator gekoppel | Netwerk24
Deur Hanti Otto 19 September 2019 10:09
Koos Strydom (54), die vermeende baasbrein agter die Mooinooi-moorde, is Maandagoggend glo bewusteloos gekry in sy tronksel in die Kgosi Mampuru II-gevangenis en is tans aan ’n ventilator gekoppel.
Bewaarders kon hom glo nie wakker kry nie.
Sy prokureur, Heinrich Moldenhauer, wou nie by navraag bewerings bevestig dat hy sy eie lewe probeer neem het nie.
Koos Strydom (54) tydens 'n hofverskyning in die hooggeregshof in Pretoria. Foto: Isabel Venter
Netwerk24 Foto: Isabel Venter
“Volgens my inligting het iemand met oopsluittyd besef dat Koos nie wakker word nie. Die owerhede het die paramedici ontbied en hy is na die tronkhospitaal geneem,” het Moldenhauer gesê.
Strydom se vrou, Mercia (23), is in kennis gestel en het Moldenhauer gekontak. Sy het hom meegedeel dat haar man later oorgeplaas is na die Kalafong-hospitaal, waar hy aan ’n ventilator gekoppel is.
Die Strydoms staan saam met Alex Modau (36) en twee broers, Aaron James (26) en Jack Chinkinya Sithole (19), tereg op die moorde op Joey en Anisha van Niekerk van Mooinooi, Noordwes.
Die Sithole-broers word ook van verkragting aangekla.
Die saak word in die hooggeregshof in Pretoria aangehoor.
Meer oor: Mooinooi-Saak | Koos Strydom
Mooinooi: Só is Joey en Anisha dood
Mooinooi-saak uitgestel nadat prokureur trekpas kry
Mooinooi: Pa deel glo moordplanne met seun, hoor hof